钦定古今图书集成/明伦汇编/氏族典/第582卷 > 耶律希亮
## 钦定古今图书集成/明伦汇编/氏族典/第582卷 > 耶律希亮

按《元史耶律希亮传》，“希亮字明甫，楚材之孙，铸之子
也。希亮师事北平赵衍，九岁已能赋诗。岁丙辰，宪宗
召铸还和林，希亮独留燕。宪宗崩于蜀，希亮将辎重
北归陕右。又明年为中统元年，世祖即位，阿里不哥
反，铸弃其妻子，挺身来归。浑都海使百人监视希亮
母子，迫胁使从行，至西凉、甘州，及抵沙州、北州，希亮”
与兄弟徒步负任，不火食者数日。是冬，涉雪逾天山，
至北庭都护府。二年，至昌八里城。夏，逾马纳思河，抵
叶密里城。冬，至于《火孛》之地。三年，至彻彻里泽剌之
山。后妃辎重皆留于此，希亮母及兄弟亦在焉。希亮
单骑从行，至也里虔城，而哈剌不花之兵奄至。希亮
又从二王与哈剌不花战，败之，尽歼其众。四年，至可
失哈里城。四月，阿里不哥兵复至，希亮又从征，至浑
八升城。时希亮母从后避暑于阿体八升山，世祖以
玺书召希亮驰驿赴阙。八月，入觐。至元八年，授奉训
大夫、符宝郎。十四年，转嘉议大夫，迁吏部尚书。十七
年，希亮以跋涉西土，足病痿挛，退居灅阳者二十馀
年。至大三年，武宗访求先朝旧臣，特除翰林学士承
旨、知制诰兼修国史。希亮以职在史官，乃类次世祖
嘉言善行以进。闲居京师，四方之士多从之游。泰定
四年卒，年八十一。希亮性至孝，困厄遐方，家赀散亡
已尽，仅藏祖考画像，四时就穹庐陈列致奠，尽诚尽
敬。虽疾病，不废书史，或中夜起坐，取烛以书。所著诗文及从军纪行录三十卷，目之曰《愫轩集》。追封漆水
郡公，谥忠嘉。